Ing palapuran apdhèling wontên pitakenanipun warga sawatawis punapa sayêktos cariyosipun pawartos bilih pamarentah kagungan karsa, Surakarta lan Ngayogyakarta badhe kadadosakên guprêmèn satunggal, kaasta gupêrnur satunggal. Wontên warga sanèsipun ingkang nyuwun supados tanah Jawi kadadosakên propinsi satunggal, karajan Kajawèn botên dipun lêbêtakên wêwêngkon propinsi, kaasta residhèn satunggal, nanging residhènipun sumusup dhatêng gupêrnur tanah Jawi wau. Wontên malih salah satunggaling warga ingkang nyuwun sêsêrêpan manawi Surakarta lan Ngayogyakarta sampun kadadosakên guprêmèn satunggal, gupêrnuripun badhe dêdunung ing pundi.